**REGLEMENT OG RETTLEDNING FOR EKSAMINANDER**

Alle eksaminander skal ha hvert sitt eksemplar av ”Reglement og rettledning for eksaminander”, og skal ha gjort seg kjent med det i god tid før de møter til prøvene.

1. **GJENNOMFØRING AV EKSAMEN**
   1. **Frammøte**

Eksaminanden skal møte ved eksamenslokalet seinest 15 minutter før prøven begynner. Rektor kan fastsette annen frammøtetid.

Eksaminand som uten gyldig grunn unnlater å møte opp til fastsatt tid, må vente til neste ordinære eksamen med å gå opp i vedkommende fag.

* 1. **Forholdene i eksamenslokalet**

Eksaminanden setter seg straks på tilvist plass. Eksaminanden må ikke forlate plassen eller bytte plass uten tillatelse fra tilsynet.

Tilsynet har anledning til å kontrollerer at eksaminanden bare har med hjelpemidler som er tillatt brukt ved eksamensprøven. Mobiler må ha avslått lyd og leveres inn. Det er ikke lov å bruke musikkspillere.

Eksaminanden skal kontrollere at han/hun mottar riktig eksamensoppgave. Eksaminandene må ikke ha noen form for kommunikasjon seg imellom. Hvis en eksaminand ønsker opplysninger, trenger noe eller ønsker å forlate eksamenslokalet, må han/hun henvende seg til tilsynet.

* 1. **Eksamenstid**

Den tid som er fastsatt for eksamen er oppgitt på oppgavearket.

Eksaminanden kan få inntil 15 minutter utover fastsatt eksamenstid til klargjøring av besvarelsen, dersom ikke annet er bestemt i eksamensordningen for faget.

* 1. **Papir og innføring**

Alt papir som skal brukes ved eksamen er merket med skolens navn og blir utlevert av tilsynet.

Utlevert papir må ikke deles eller rives i stykker. Alt papir må leveres inn før eksaminanden forlater eksamenslokalet.

Tilsynet utleverer ekstra papir dersom eksaminanden trenger det.

Eksaminanden må benytte penn med blå eller svart skrift ved innføring av besvarelse som skrives for hånd. I oppgaver der det kreves grafisk framstilling, figurer eller tegninger, kan blyant og farger brukes. Til slike oppgaver kan eksaminanden få utlevert spesielle svarark.

Alle svarark (medregnet eventuelle vedlegg) skal nummereres før innlevering. Også kladd og oppgaveark skal leveres.

* 1. **Merking og utfylling av svarark**

Eksaminanden fyller ut svararkene som anvist av skolen. På første side av besvarelsen skal det angis: eksaminandkode, program, programområde, fag/fagkode, eksamensdato og antall innleverte svarark (medregnet eventuelle vedlegg).

Eksaminanden må ikke merke noe svarark slik at sensor kan identifisere eksaminanden.

* 1. **Levering av besvarelsen**

Når en eksaminand skal levere sin besvarelse, gis det tegn om dette til tilsynet, som henter besvarelsen eller hjelper til med å få besvarelsen skrevet ut dersom eksaminanden bruker pc. Eksaminanden er selv ansvarlig for lagring av dokumentet sitt.

Svararkene skal ligge i nummerorden. Kasserte svarark leveres for seg og kladdeark for seg. Eksamensoppgaven må innleveres hvis eksaminanden leverer besvarelsen før eksamenstidens slutt.

* 1. **Hjelpemidler ved eksamen**

Alle hjelpemidler unntatt Internett-tilgang og kommunikasjon er tillatt til de fleste eksamener. Ved enkelte eksamener er det begrensning av hjelpemidler. Skolen orienterer eksaminanden om dette.

Eksaminanden er selv ansvarlig for bare å ta med tillatte hjelpemidler til prøven.

* 1. **Brudd på reglene, fusk eller forsøk på fusk.**

a. Brudd på reglementet

Eksaminand som bryter en av de reglene som er gitt for eksamen eller som ikke retter seg etter de pålegg som tilsynet gir, skal i alvorlige tilfeller, og etter at han/hun er blitt advart av daglig leder, bortvises fra eksamen i vedkommende fag. Dette er et enkeltvedtak som kan påklages til fylkesmannen. Eleven skal ha anledning til å uttale seg muntlig før daglig leder eventuelt fatter enkeltvedtaket om bortvisning. Dersom en elev får medhold i klagen, har han eller hun rett til ny eksamen ved første etterfølgende eksamen, jamfør § 3-34 i forskrift til privatskoleloven. En eventuell klage leveres til skolen.

b. Fusk eller forsøk på fusk

Den som fusker eller forsøker å fuske i forbindelse med eksamen, kan ikke få eksamenskarakter det året, og beholder ikke eventuelle standpunktkarakterer.

Dersom fusk eller forsøk på fusk oppdages i forbindelse med eksamen, får vedkommende lov til å fullføre eksamen, men eksamen blir annullert dersom eleven ikke får medhold i en ev. klage. Vedkommende kan tidligst gå opp til eksamen 1 år etter at fusk eller forsøk på fusk ble oppdaget.

Fusk eller forsøk på fusk kan være:

- å gi eller prøve å gi eller formidle ikke tillatt hjelp til andre, eller

- å motta slik hjelp, eller

- å besitte eller bruke hjelpemidler som ikke er tillatt, etter at oppgaven er delt ut.

Vedtak om annullering skal treffes av daglig leder, og eleven skal ha anledning til å uttale seg muntlig før enkeltvedtak om annullering eventuelt fattes. Vedtaket kan påklages til fylkesmannen, jamfør §3-35 i forskrift til privatskoleloven. Klagen leveres til skolen.

**Forfall eller sykdom under prøvene**

Eksaminand som har dokumentert fravær ved ordinær eksamen, eller dokumentert fravær på særskilt eller ny eksamen, har rett til å framstille seg til første etterfølgende eksamen. Eleven beholder standpunktkarakter i faget. Fravær fra eksamen blir regnet som dokumentert når eleven er hindret fra å møte til eksamen, hindringen er uforutsigbar og han eller hun ikke kan lastes for hindringen. Eleven må legge fram dokumentasjon på dette, jamfør §3-33 i forskrift til opplæringsloven.

1. **EKSAMENSRESULTAT OG RETT TIL KLAGE**

Etter sensur blir alle eksamenssvar sendt til eksamensskolen. En eksaminand har etter at karakterene er kunngjort, rett til å gjøre seg kjent med sin egen besvarelse. Skolen orienterer nærmere om regler og frister for klagebehandling

1. **UTSATT, NY OG SÆRSKILT PRØVE**

En eksaminand kan gis rett til utsatt, ny eller særskilt prøve samme år. Skolen orienterer eksaminanden nærmere.

Ved henvendelse til annen skole enn tidligere eksamensskole, må eksaminanden dokumentere rett til prøve. Hvis prøven avlegges ved annen skole, må eksaminanden underrette tidligere eksamensskole.

1. **SÆRSKILTE TILTAK VED EKSAMEN**

Etter søknad til rektor kan fremmedspråklige eksaminander og eksaminander med ulike vansker/funksjonshemminger få særskilt tilrettelegging ved eksamen.

Skolen orienterer i god tid om tiltak som kan settes i verk. Søknaden avgjøres av daglig leder. Daglig leders avgjørelse kan påklages til fylkesmannen. Klagen leveres til skolen.